МэшбащIэ Исхьэкъ Джылахъстэнейм щаIэт
Гъатхэпэм и 27-м Тэрч район администрацэм и унэм зэIущIэ гуапэ щекIуэкIащ. Абы ирагъэблэгъащ УФ-м и ТхакIуэхэм я союзым и унафэщIым и къуэдзэ, Адыгэ Республикэм и ТхакIуэхэм я зэгухьэныгъэм и тхьэмадэ, АР-м, КъБР-м, КъШР-м я цIыхубэ тхакIуэ, СССР-мрэ УФ-мрэ я Къэрал саугъэтхэм я лауреат МэшбащIэ Исхьэкъ.
Адыгэ литературэм и классик тхакIуэ щэджащэм и ныбжьыр мы гъэм илъэс 85-рэ зэрырикъум хуэгъэпсауэ щыта зэIущIэм кърихьэлIат ДАХ-м и тхьэмадэ Сэхъурокъуэ Хьэутий, «Адыгэ псалъэ» газетым и редактор нэхъыщхьэ, Къэбэрдей Адыгэ Хасэм и тхьэмадэ ХьэфIыцIэ Мухьэмэд, КъБР-м и Iэтащхьэм ЩIына-лъэ политикэмкIэ и управленэм и уна-фэщI Къуэжей Артём, Урысейм ис адыгэхэм я лъэпкъ-щэнхабзэ автономием и унафэщI Уэхъутэ Александр, ЩоджэнцIыкIу Алий и цIэр зезыхьэ фондым и Iэтащхьэ ЩоджэнцIыкIу Леонид, ДАХ-м и ГъэзэщIакIуэ гупым хэтхэу хамэ къэралхэмрэ гъунэгъу республикэхэмрэ къикIа хьэщIэхэр.
Къызэхуэсахэм фIэхъус псалъэкIэ захуигъэзащ Тэрч район администрацэм и унафэщI Бэлэтокъуэ Владимир. Абы жиIащ адыгэ лъэпкъым и пщIэр зыIэт, ди литературэм зезыгъэужь, адыгэ тхыдэм и пэжыр романхэмкIэ къэзыгъэлъэгъуэж тхакIуэр зэрахьэщIэм хуабжьу зэрыщыгуфIыкIыр. 2016 гъэр МэшбащIэм и илъэсу ДАХ-м зэригъэувам, езы Исхьэкъ пщIэшхуэ зэрыхуащIым и щыхьэту, тэрчдэсхэм саугъэт гуапэ ягъэхьэзырат — «Тэрч къалэм щIыхь зиIэ и цIыху» цIэ лъапIэр абы къыфIащащ.
ХьэщIэм фIыщIэ яхуищIащ къыхуащIа гулъытэм папщIэ. ШколакIуэ ныбжьым ит сабийхэм утыку кърахьа теплъэгъуэхэм я гуапэу еплъащ, ныбжьыщIэхэр Мэш-бащIэм и усэхэм къеджащ, и псалъэхэр зыщIэлъ уэрэдхэр ягъэзэщIащ, тхакIуэшхуэм теухуауэ ди къэралым и цIыху цIэрыIуэхэм жаIам щыщ утыкум щагъэIуащ.
«Си лъынтхуэм хэтщ бгырыс пшыналъэр» фIэщыгъэм щIэту екIуэкIа зэIущIэр хуабжьу купщIафIэт икIи гухэхъуэт. Абы теухуа тхыгъэ ди газетым и къыдэкIыгъуэхэм ящыщ зым тетынущ.
НэщIэпыджэ Замирэ.
